Rīgā

2017. gada 21. martā

Kvalitātes komitejas Ziņojums par zvērinātu revidentu profesionālās darbības kvalitātes kontrolēm LZRA biedru praksēs 2016. gadā

Atbilstoši likuma “Par zvērinātiem revidentiem” (no 2017. gada 1. janvāra – Revīzijas pakalpojumu likuma) prasībām 2016. gadā Latvijas Zvērinātu revidentu asociācija turpināja savu biedru profesionālās darbības kvalitātes kontroli. Kvalitātes kontroles mērķi:

- novērtēt normatīvo aktu, Starptautisko revīzijas standartu un profesionālās ētikas normu ievērošanu un neatkarību, veicot revīzijas pakalpojumus,

- novērtēt iekšējās kontroles sistēmas kvalitāti,

- novērtēt atsevišķu revīzijas uzdevumu veikšanas kvalitāti,

- sniegt ieteikumus revīzijas pakalpojumu kvalitātes pilnveidošanai.

2016. gadā tika veiktas kārtējās kvalitātes kontroles pārbaudes 37 praksēs un ārkārtas pilna apjoma pārbaudes 4 praksēs.

Pārbaudāmās prakses kārtējaikontrolei tika noteiktas izlozē LZRA kopsapulcē 2015.gada decembrī.

Kvalitātes kontroles noritēja laika periodā no 2016. gada jūnija līdz decembrim. Tāpat kā iepriekšējos gados kārtējās pārbaudes ietvaros, katra revidenta prakse tika izvērtēta divos līmeņos: prakses iekšējās kontroles līmenī un konkrēta revīzijas uzdevuma līmenī. Katram praksē strādājošam revidentam tika pārbaudīti divi revīzijas uzdevumi, t.i., to darba dokumenti. Kontroles gaitā kontrolieri arī intervēja revidentus un saņēma mutiskus paskaidrojumus saistībā ar konkrēto revīzijas uzdevumu izpildi.

Visās ārkārtas pilna apjoma kvalitātes kontroles pārbaudēs tika saņemti pozitīvi vērtējumi.

Kvalitātes komiteja, tāpat kā iepriekšējos gados, savās sēdēs izskatīja visus kontrolieru sagatavotos ziņojumus par prakšu pārbaudes rezultātiem. Nepieciešamības gadījumā tika pieprasīta papildus informācija no kvalitātes kontrolieriem un pārbaudīto prakšu atbildīgajiem revidentiem.

Kvalitātes komiteja arī turpmāk lūdz kvalitātes kontrolieriem pie konstatētiem būtiskiem trūkumiem sniegt atsauces uz prakses pārkāptajiem standartu punktiem un LR likumdošanas aktiem.

Kopumā 2016. gadā vērtējumi ir uzlabojušies, salīdzinot ar 2015. gadu.

Laika posmā no 2016. gada 23. marta līdz 2017. gada 21. martam organizētas 14 komitejas sēdes, kurās bez kvalitātes kontroles pārbaužu rezultātiem ir izskatītas 12 lietas (iesniegumi un sūdzības zvērinātu revidentu darbu), izskatīts Revīzijas pakalpojumu kvalitātes kontroles nolikuma projekts un akceptēti grozījumi LZRA Kvalitātes komitejas nolikumā.

Kvalitātes kontroļu pārbaudes veica 18 kvalitātes kontrolieri. 2016. gada 12. septembrī tika organizēts kvalitātes kontrolieru apmācības seminārs, kuru vadīja Inga Lipšāne un Maruta Zorgenfreija.

Revīzijas pakalpojumu likuma 35.1 panta 2. daļas 1. un 3. punkta prasības nosaka, ka revīzijas pakalpojumu kvalitātes kontrolei ir pakļautas visas zvērinātu revidentu komercsabiedrības un zvērināti revidenti, kas veic profesionālo darbību kā individuālie komersanti vai pašnodarbinātas personas, — ne retāk kā reizi sešos gados; visas zvērinātu revidentu komercsabiedrības un zvērināti revidenti, kas sniedz revīzijas pakalpojumus valsts un pašvaldību institūcijām, — ne retāk kā reizi sešos gados.

Lai ievērotu Revīzijas pakalpojumu likuma 35.1 panta 2. daļas 1. un 3. punkta prasības un lai pilnveidotu LZRA kvalitātes kontroles sistēmu atbilstoši jaunajam Revīzijas pakalpojumu likumam, LZRA valde 2017. gada 16. janvārī **nolēma pārcelt 2017. gadā plānotās kvalitātes kontroles pārbaudes uz 2018. gadu**, izņemot:

1)     praksēm, kas atbilst 35.1 panta 2. daļas 2. punkta prasībām (visas zvērinātu revidentu komercsabiedrības un zvērināti revidenti, kas sniedz revīzijas pakalpojumus sabiedriskas nozīmes struktūrām);

2)     praksēm, kurām ar LZRA valdes lēmumu ir nozīmētas ārkārtas kvalitātes kontroles pārbaudes 2017. gadā;

3)     praksēm, kuras tika izlozētas 2016. gada 14. decembra LZRA biedru kopsapulcē saskaņā ar Revīzijas pakalpojumu kvalitātes kontroles nolikuma 6. punktu.

Ņemot vērā augstāk minēto, 2017. gada kvalitātes kontroles sezonā kārtējās pārbaudes tiks veiktas:

1) 6 praksēs, kas sniedz revīzijas pakalpojumus finanšu institūcijām un komercsabiedrībām, kuru pārvedami vērtspapīri ir iekļauti dalībvalstu regulētajā tirgū;

3) 2 jaunās zvērinātu revidentu praksēs.

Kopējais skaits: 8 prakses.

Papildus šobrīd LZRA valde ir apstiprinājusi ārkārtas pilna apjoma kvalitātes kontroles pārbaudes 3 praksēs.

LZRA Kvalitātes komitejas vārdā Ingrīda Latimira

Komitejas vadītāja